S-3041/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 9. maí 2023, á hendur H-kk-þgf P-kk-þgf R-kk-þgf, kt. [...], [...], Reykjavík, I.

Fyrir umferðarlagabrot með því að hafa, laugardaginn 1. október 2022, ekið bifreiðinni [...]sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóðsýni mældist amfetamín 480 ng/ml) um Vínlandsleið í Reykjavík, þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

II.

Fyrir þjófnað með því að hafa, miðvikudaginn 30. mars 2022, brotist inn í verslunina 24 Iceland að Laugavegi 39 í Reykjavík, með því að brjóta glugga, og stolið þaðan þremur armbandsúrum, að óþekktu verðmæti.

Telst háttsemi þessi varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. og 101. gr. umferðarlaga nr. 77/2019.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Verjandi ákærða krefst vægustu refsingar sem lög leyfa og hæfilegra málsvarnarlauna sér til handa.

Ákærði er fæddur í [...]. Samkvæmt framlögðu fullu sakavottorði, dagsettu 11. maí 2023, á ákærði að baki nokkurn sakarferil sem nær aftur til ársins 2005. Þann [...]2007 var ákærða gert að greiða 200.000 króna sekt til ríkissjóðs með dómi Héraðsdóms Norðurlands Eystra, meðal annars vegna aksturs undir áhrifum vímuefna. Með dómi Héraðsdóms Reykjavíkur [...] 2008 var ákærða gert að sæta fangelsi í 8 mánuði, meðal annars vegna aksturs undir áhrifum vímuefna. Dómurinn var hegningarauki við framangreindan dóm frá [...] 2007, en hann var skilorðsbundinn til 3 ára. Ákærði var fyrst sakfelldur fyrir akstur sviptur ökuréttindum með dómi Héraðsdóms Vesturlands [...] 2008, en honum var ekki gerð sérstök refsing, enda var dómurinn hegningarauki við framangreindan dóm frá [...] 2008. Með dómi Héraðsdóms Vesturlands [...] 2009 var ákærða gert að sæta fangelsi í 10 mánuði, meðal annars vegna aksturs undir áhrifum vímuefna og aksturs sviptur ökurétti. Með dómi Héraðsdóms Suðurlands [...] 2009 var ákærða gert að sæta fangelsi í 6 mánuði, meðal annars vegna aksturs undir áhrifum vímuefna og aksturs sviptur ökurétti. Með dómi Héraðsdóms Vesturlands [...] 2010 var ákærða gert að sæta fangelsi í 4 mánuði, meðal annars vegna aksturs undir áhrifum vímuefna og aksturs sviptur ökurétti, en sá dómur var hegningarauki við framangreindan dóm frá [...] 2009. Með dómi Héraðsdóms Reykjavíkur [...] 2011 var ákærða gert að sæta fangelsi í 2 mánuði, meðal annars vegna aksturs undir áhrifum vímuefna, en sá dómur var jafnframt hegningarauki við framangreindan dóm frá [...] 2009. Með dómi Héraðsdóms Reykjavíkur var ákærða gert að sæta fangelsi í 6 mánuði, meðal annars vegna aksturs undir áhrifum vímuefna og aksturs sviptur ökurétti. Þá var ákærða gert að sæta fangelsi í 5 ár og 6 mánuði með dómi Hæstaréttar [...] 2014, meðal annars vegna aksturs undir áhrifum vímuefna og aksturs sviptur ökurétti. Loks var ákærða gert að sæta fangelsi í 5 mánuði með dómi Héraðsdóms Reykjavíkur [...]2015, meðal annars vegna aksturs undir áhrifum vímuefna og aksturs sviptur ökurétti, en sá dómur var hegningarauki við framangreindan dóm frá [...] 2014. Lauk ákærði afplánun dómsins[...]2020.

Við ákvörðun refsingar í máli þessu verður því við það miðað að ákærði hafi nú í sjöunda sinn, innan ítrekunartíma í skilningi 71. gr. almennra hegningarlaga nr. 19/1940, gerst sekur um akstur undir áhrifum ávana- og fíkniefna. Þá verður jafnframt litið til þess að ákærði hefur ítrekað verið fundinn sekur um hin ýmsu fjármunabrot. Þar af hefur ákærði níu sinnum hlotið refsidóma vegna þjófnaðar, sbr. 244. gr. almennra hegningarlaga, nú síðast með framangreindum dómi Héraðsdóms Reykjavíkur [...] 2015. Að öðru leyti kemur sakarferill ákærða ekki til skoðunar við ákvörðun refsingar í máli þessu.

Undir meðferð málsins hefur ákærði skýlaust játað brot sín. Horfir það honum til málsbóta, sbr. 8. tölul. 1. mgr. 70. gr. almennra hegningarlaga nr. 19/1940. Hins vegar er til þess að líta að brot ákærða eru margítrekuð, sbr. 5. tölul. sama ákvæðis.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga þykir refsing ákærða hæfilega ákveðin fangelsi í 11 mánuði.

Með vísan til lagaákvæða í ákæru er áréttuð ævilöng svipting ökuréttinda ákærða.

Ákærði greiði málsvarnarþóknun skipaðs verjanda síns, S-kk-nf K-kk-nf K-kk-nf lögmanns, 271.188 krónur að meðtöldum virðisaukaskatti, og 156.564 krónur í annan sakarkostnað.

Af hálfu ákæruvaldsins flutti málið B-kk-nf S-kk-nf S-kk-nf saksóknarfulltrúi K-kvk-nf R-kvk-nf G-kvk-nf aðstoðarmaður dómara kveður upp dóm þennan.

DÓMSORÐ:

Ákærði, H-kk-nf P-kk-nf R-kk-nf, sæti fangelsi í 11 mánuði.

Áréttuð er ævilöng svipting ökuréttinda ákærða.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef lögmanns, 271.188 krónur að meðtöldum virðisaukaskatti, og 156.564 krónur í annan sakarkostnað.

K-kvk-nf R-kvk-nf G-kvk-nf